"SAA Awards for Listed Companies 2012" รางวัลประจำปีของ CEO-CFO-IR ยอดเยี่ยม
จัดต่อเนื่องเป็นปีที่ 4 แล้ว สำหรับการประกาศรางวัล SAA Awards for Listed Companies 2012 โดยสมาคมนักวิเคราะห์หลักทรัพย์ ที่ตั้งใจให้เป็นรางวัลมอบให้ทั้งผู้บริหารบริษัทจดทะเบียน ผู้บริหารฝ่ายการเงิน และนักลงทุนสัมพันธ์ของบริษัทจดทะเบียน ทั้งหมด 7 อุตสาหกรรม ซึ่งทำให้แต่ละปีจะมีผู้ได้รับรางวัลทั้งหมด 21 รางวัล แต่ปีนี้จะมีผู้บริหารที่ได้รับรางวัลรวมทั้งสิ้น 22 ท่าน เพราะในสายงานประเภทรางวัลนักลงทุนสัมพันธ์เกษตรกรและอุตสาหกรรมอาหารมีผู้ได้รับรางวัล 2 ท่าน ทั้งนี้งานแจกรางวัลเกียรติยศ จัดขึ้น ณ โรงแรมโฟร์ซีซั่นส์ กรุงเทพฯ เมื่อวันที่ 7 ก.พ.ที่ผ่านมา
8 ก.พ. 2556

จัดต่อเนื่องเป็นปีที่ 4 แล้ว สำหรับการประกาศรางวัล SAA Awards for Listed Companies 2012 โดยสมาคมนักวิเคราะห์หลักทรัพย์ ที่ตั้งใจให้เป็นรางวัลมอบให้ทั้งผู้บริหารบริษัทจดทะเบียน ผู้บริหารฝ่ายการเงิน และนักลงทุนสัมพันธ์ของบริษัทจดทะเบียน ทั้งหมด 7 อุตสาหกรรม ซึ่งทำให้แต่ละปีจะมีผู้ได้รับรางวัลทั้งหมด 21 รางวัล แต่ปีนี้จะมีผู้บริหารที่ได้รับรางวัลรวมทั้งสิ้น 22 ท่าน เพราะในสายงานประเภทรางวัลนักลงทุนสัมพันธ์เกษตรกรและอุตสาหกรรมอาหารมีผู้ได้รับรางวัล 2 ท่าน ทั้งนี้งานแจกรางวัลเกียรติยศ จัดขึ้น ณ โรงแรมโฟร์ซีซั่นส์ กรุงเทพฯ เมื่อวันที่ 7 ก.พ.ที่ผ่านมา 
“สมบัติ นราวุฒิชัย” เลขาธิการสมาคมฯ กล่าวว่า สมาคมได้ให้บริษัทหลักทรัพย์และผู้จัดการกองทุนจำนวน 32 แห่ง ได้โหวตผู้ที่ได้รับรางวัลทั้งหมด โดยมีเกณฑ์ที่ใช้ประกอบการพิจารณาเพิ่มเติม ได้แก่ ความสามารถในการบริหารที่เป็นเลิศ การนำเสนอและให้ข้อมูลอย่างสม่ำเสมอในเชิงลึก ตรงประเด็น มีคุณภาพ ชัดเจน และถูกต้องครบถ้วน แม้เป็นข่าวร้าย การให้แนวโน้มของธุรกิจ ผลประกอบการ และความเสี่ยงที่สมเหตุสมผล มีบรรษัทภิบาลในการดำเนินธุรกิจ การให้ความสำคัญต่อสังคม และใส่ใจในกิจกรรมด้านนักลงทุนสัมพันธ์ การเปิดโอกาสให้นักวิเคราะห์เข้าพบผู้บริหารระดับสูง และ/หรือ ทีมงานนักลงทุนสัมพันธ์ รวมทั้งความรวดเร็วในการให้คำตอบการเคารพความคิดเห็นและความเป็นมืออาชีพของนักวิเคราะห์หลักทรัพย์ และการให้ข้อมูลได้หลากหลายช่องทาง 
ผู้ที่ได้รับประกาศรางวัลปีนี้ตามรายกลุ่มอุตสาหกรรม ได้แก่ 
1.เกษตรและอุตสาหกรรมอาหาร ผู้บริหารบริษัทจดทะเบียนยอดเยี่ยม ได้แก่ “ธีรพงศ์ จันศิริ” (TUF) ผู้บริหารฝ่ายการเงินยอดเยี่ยม ได้แก่ “ชนะชัย ชุติมาวรพันธ์” (KSL) และนักลงทุนสัมพันธ์ยอดเยี่ยม คือ “กอบบุญ ศรีชัย” (CPF) และ “วาย ยัท ปาโก้ ลี” (TUF)
2.ธุรกิจการเงิน ได้แก่ ผู้บริหารบริษัทจดทะเบียนยอดเยี่ยม “บัณฑูร ล่ำซำ” (KBANK) ผู้บริหารฝ่ายการเงินยอดเยี่ยม “ดีแพก ซาหรับ” (SCB) และนักลงทุนสัมพันธ์ยอดเยี่ยม “อดิศวร์ หลายชูไทย” (KBANK) 
3.สินค้าอุตสาหกรรม ซึ่งบริษัท พีทีที โกลบอล เคมิคอล (PTTGC) คว้ารางวัลยอดเยี่ยมทั้งสามประเภทไป คือ รางวัลผู้บริหารบริษัทจดทะเบียนยอดเยี่ยม “อนนต์ สิริแสงทักษิณ” รางวัลผู้บริหารฝ่ายการเงินยอดเยี่ยม “ปฏิภาณ สุคนธมาน” และรางวัลนักลงทุนสัมพันธ์ยอดเยี่ยม “ทิติพงษ์ จุลพรศิริดี”
4.อสังหาริมทรัพย์และวัสดุก่อสร้าง ผู้บริหารบริษัทจดทะเบียนยอดเยี่ยม “อนุพงษ์ อัศวโภคิน” (AP) ผู้บริหารฝ่ายการเงินยอดเยี่ยม “อดิศร ธนนันท์นราพูล” (LH) และนักลงทุนสัมพันธ์ยอดเยี่ยม “วรางคณา อัครสถาพร” (SIRI)
5.ทรัพยากร ได้แก่ ผู้บริหารบริษัทจดทะเบียนยอดเยี่ยม “เทวินทร์ วงศ์วานิช” (PTTEP) ผู้บริหารฝ่ายการเงินยอดเยี่ยม “เพ็ญจันทร์ จริเกษม” (PTTEP) และนักลงทุนสัมพันธ์ยอดเยี่ยม “ศิริพร วิธานนิติธรรม” (TOP)
6.บริการ ได้แก่ ผู้บริหารบริษัทจดทะเบียนยอดเยี่ยม “ก่อศักดิ์ ไชยรัศมีศักดิ์” (CPALL) ผู้บริหารฝ่ายการเงินยอดเยี่ยม “ทวีศักดิ์ แก้วรัตนปัทมา” (CPALL) และนักลงทุนสัมพันธ์ยอดเยี่ยม “ธนพร ทวีพาณิชย์” (MCOT) 
7.เทคโนโลยี ได้แก่ ซึ่งบริษัท แอดวานซ์ อินโฟร์ เซอร์วิส (ADVANC) คว้ารางวัลยอดเยี่ยมทั้งสามประเภทไป คือ รางวัลผู้บริหารบริษัทจดทะเบียนยอดเยี่ยม “วิเชียร เมฆตระการ” รางวัลผู้บริหารฝ่ายการเงินยอดเยี่ยม “พงษ์อมร นิ่มพูลสวัสดิ์” และรางวัลนักลงทุนสัมพันธ์ยอดเยี่ยม “นัฐิยา พัวพงศกร”
“วิเชียร เมฆตระการ” กรรมการและประธานเจ้าหน้าที่ผู้บริหาร บริษัท แอดวานซ์ อินโฟร์ เซอร์วิส (ADVANC) กล่าวว่า ทั้งกลุ่มได้รับรางวัลทั้งสามประเภทนี้ติดต่อกันเป็นปีที่ 3 ซึ่งทั้งหมดนี้เกิดจากความร่วมมือกันทั้งผู้บริหารและพนักงานทุกคนที่ช่วยกันผลักดันให้ผลประกอบการของบริษัทออกมาดี และที่ผ่านมาทั้งกลุ่มอาจมีการให้ข้อมูลที่ชัดเจนกับนักลงทุนทั้งสถาบันและรายย่อยอย่างเพียงพอ จึงได้รับการโหวตมา ส่วนหนึ่งอาจเป็นเพราะบริษัทให้ความสำคัญว่าข้อมูลควรมีการเปิดเผยออกไปอย่างชัดเจน เพราะมีส่วนสำคัญอย่างยิ่งกับการตัดสินใจเพื่อการลงทุนของนักลงทุนทุกประเภท
“อนนต์ สิริแสงทักษิณ” ประธานเจ้าหน้าที่บริหาร กล่าวว่า บริษัท พีทีที โกลบอล เคมิคอล (PTTGC) คว้ารางวัลยอดเยี่ยมทั้งสามประเภทกลุ่มสินค้าอุตสาหกรรม เพราะว่าตลอด 1 ปีกว่าที่บริษัทได้ปฏิบัติการหลังการควบรวม 2 บริษัทมา สามารถสร้างผลประกอบการออกมาดีที่จะช่วยเพิ่มมูลค่าของสินค้าที่เพิ่มขึ้น มีการสานต่อเรื่องยุทธศาสตร์การทำงานที่ต่อเนื่องได้ดี และที่สำคัญมีการเปิดเผยข้อมูล รายงานสถานการณ์ของบริษัทต่อนักวิเคราะห์และนักลงทุนได้เป็นอย่างดี ส่งผลต่อเนื่องให้นักวิเคราะห์มีความเข้าใจในความเป็นไปของบริษัทและสามารถวิเคราะห์ข้อมูลได้เชิงลึกและถี่ถ้วนมากขึ้น ซึ่งทั้งหมดนั้นก็จะสะท้อนออกมาถึงบริษัทเองว่ามีการบริหารงานเป็นอย่างไร 
กอบบุญ ศรีชัย รองกรรมการผู้จัดการอาวุโสสำนักลงทุนสัมพันธ์ บริษัท เจริญโภคภัณฑ์อาหาร กล่าวว่า ในปีนี้บริษัทขึ้นรับรางวัลดังกล่าวต่อเนื่องเป็นปีที่ 3 จากผลการลงคะแนนของนักวิเคราะห์โดยสมาคมนักวิเคราะห์หลักทรัพย์